DELEGIRANA UREDBA KOMISIJE (EU) 2019/361

z dne 13. decembra 2018

o spremembi Delegirane uredbe (EU) št. 151/2013 glede dostopa do podatkov, shranjenih v repozitorijih sklenjenih poslov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 81(5) Uredbe,

ob upoštevanju naslednjega:

(1) Člen 32(3) Uredbe (EU) 2015/2365 Evropskega parlamenta in Sveta (2) je spremenil člen 81(3) Uredbe (EU) št. 648/2012, tako da se je na seznam subjektov, ki jim repozitorij sklenjenih poslov zagotovi informacije o izvedenih finančnih instrumentih, da lahko izpolnjujejo svoje odgovornosti in naloge, dodalo več subjektov. V Delegirano uredbo Komisije (EU) št. 151/2013 (3) je zato treba vključiti tudi navedene subjekte ter navesti specifikacije v zvezi z informacijami in raven dostopa do podrobnosti o izvedenih finančnih instrumentih, ki ga je treba zagotoviti tem subjektom. Zato je bistveno, da so repozitoriji sklenjenih poslov sposobni natančno identificirati zadevne nasprotne stranke in transakcije. Dostop, ki ga zagotovijo repozitoriji sklenjenih poslov, bi moral vključevati dostop do podrobnosti o podatkih o transakcijah v zvezi z izvedenimi finančnimi instrumenti, ki jih sklene nasprotna stranka, ne glede na to, ali je navedena nasprotna stranka obvladujoče ali odvisno podjetje drugega podjetja, če se zahtevani dostop nanaša na informacije, potrebne za izpolnjevanje odgovornosti in nalog zadevnega subjekta.

(2) Mnogi subjekti, navedeni v členu 81(3) Uredbe (EU) št. 648/2012, imajo številne in raznovrstne odgovornosti in naloge. Da repozitorijem sklenjenih poslov ne bi bilo treba nenehno preverjati, v okviru katere naloge in za kakšne konkretne potrebe subjekt zahteva dostop, in da bi se s tem preprečila nepotrebna upravna bremena za te repozitorije sklenjenih poslov, je primerno repozitorijem sklenjenih poslov dovoliti, da vsakemu subjektu zagotovijo enoten dostop, ki bi moral zajemati odgovornosti in naloge posameznega subjekta.

(3) Dostop subjektov iz člena 81(3) Uredbe (EU) št. 648/2012 do vseh podrobnosti o izvedenih finančnih instrumentih, vključno s podrobnostmi o izvedenih finančnih instrumentih, ki jih repozitorij sklenjenih poslov ni sprejel, in podrobnostmi po izvedbi postopka usklajevanja za izvedene finančne instrumente iz člena 19 Delegirane uredbe Komisije (EU) št. 150/2013 (4), je izjemno pomemben za zagotovitev, da navedeni subjekti lahko izpolnijo svoje odgovornosti in naloge.

(4) Nekateri subjekti, navedeni v členu 81(3) Uredbe (EU) št. 648/2012, so pristojni za spremljanje sistemskih tveganj za finančno stabilnost. Da bi lahko ustrezno opravljali svoje naloge, morajo imeti ti subjekti dostop do kar najširšega spektra udeležencev na trgu, mest trgovanja ter najbolj izčrpnih in razčlenjenih podrobnosti o podatkih o izvedenih finančnih instrumentih, ki so na voljo za njihovo področje pristojnosti, ki je lahko, odvisno od zadevnega subjekta, država članica, euroobmočje ali Unija.

(5) Zaradi povezav med izvedenimi finančnimi instrumenti in monetarno politiko bi morala imeti članica Evropskega sistema centralnih bank (v nadaljnjem besedilu: ESCB), kakor je navedena v členu 81(3)(g) Uredbe (EU) št. 648/2012, dostop do podatkov o pozicijah v zvezi z izvedenimi finančnimi instrumenti, izraženimi v valuti, ki jo je izdala ta članica ESCB. Podatki o pozicijah bi morali vključevati podatke o izvedenih finančnih instrumentih, združene po merilih, kot so osnovni instrument, produkt in zapadlost za posamezne nasprotne stranke.

(6) Evropski bančni organ (EBA), Evropski organ za zavarovanja in poklicne pokojnine (EIOPA) ter Evropski odbor za sistemska tveganja (ESRB) so del Evropskega sistema finančnega nadzora in imajo naloge in odgovornosti v zvezi s finančno stabilnostjo in sistemskim tveganjem, ki so zelo podobne tistim, ki jih ima Evropski organ za vrednostne papirje in trge (ESMA). Zato je pomembno, da imajo navedeni organi tako kot organ ESMA dostop do vseh podatkov o transakcijah v zvezi z izvedenimi finančnimi instrumenti.

(7) Z Uredbo Sveta (EU) št. 1024/2013 (5) je bil vzpostavljen enotni mehanizem nadzora. Repozitorij sklenjenih poslov bi moral zato zagotoviti, da ima Evropska centralna banka (ECB) dostop do vseh podatkov o transakcijah v zvezi z izvedenimi finančnimi instrumenti, ki jih sklenejo nasprotne stranke, ki jih v okviru v enotnega mehanizma nadzora v skladu z Uredbo (EU) št. 1024/2013 nadzira ECB.

(8) V skladu z Direktivo 2014/59/EU Evropskega parlamenta in Sveta (6) morajo imeti organi za reševanje učinkovita sredstva za ukrepanje v zvezi s subjekti iz člena 1(1) navedene direktive, da se prepreči širjenje negativnih vplivov. Zato bi moral imeti vsak organ za reševanje dostop do podatkov o transakcijah v zvezi z izvedenimi finančnimi instrumenti, ki jih sporočajo navedeni subjekti.

(9) V skladu z Uredbo (EU) št. 806/2014 Evropskega parlamenta in Sveta (7) je enotni odbor za reševanje odgovoren za učinkovito in dosledno delovanje enotnega mehanizma za reševanje, med drugim s pripravo načrtov reševanja za subjekte iz člena 2 navedene uredbe. Da lahko enotni odbor za reševanje pripravi te načrte reševanja, bi mu moral repozitorij sklenjenih poslov omogočiti dostop do podatkov o transakcijah v zvezi z izvedenimi finančnimi instrumenti, ki jih sklenejo nasprotne stranke, ki spadajo na področje uporabe Uredbe (EU) št. 806/2014.

(10) Da se organom iz točk (o) in (p) člena 81(3) Uredbe (EU) št. 648/2012 omogoči izvajanje njihovih odgovornosti in nalog, bi morali imeti dostop do podatkov, ki jih sporočijo nasprotne stranke, ki spadajo pod njihove odgovornosti in naloge.

(11) Ta uredba temelji na osnutkih regulativnih tehničnih standardov, ki jih je organ ESMA predložil Evropski komisiji.

(12) Organ ESMA se je pred predložitvijo osnutkov regulativnih tehničnih standardov, na katerih temelji ta uredba, posvetoval z zadevnimi organi in članicami ESCB. Organ ESMA je izvedel tudi odprta javna posvetovanja, analiziral morebitne povezane stroške in koristi ter zaprosil za mnenje interesne skupine za vrednostne papirje in trge, ustanovljene v skladu s členom 37 Uredbe (EU) št. 1095/2010 Evropskega parlamenta in Sveta (8).

(13) Delegirano uredbo (EU) št. 151/2013 bi bilo zato treba ustrezno spremeniti –

SPREJELA NASLEDNJO UREDBO:

Člen 1 Člen 2 Delegirane uredbe (EU) št. 151/2013 se nadomesti z naslednjim: „Člen 2 Dostop do podrobnosti o izvedenih finančnih instrumentih v skladu z odgovornostmi in nalogami vsakega zadevnega organa 1. Repozitorij sklenjenih poslov zagotovi, da podrobnosti podatkov o transakcijah v zvezi z izvedenimi finančnimi instrumenti, ki so dostopne subjektom iz člena 81(3) Uredbe (EU) št. 648/2012 v skladu z odstavki 3 do 17 tega člena, vključujejo naslednje podatke: (a) poročila o izvedenih finančnih instrumentih v skladu s tabelama 1 in 2 Priloge k Delegirani uredbi (EU) št. 148/2013 (*1), vključno z zadnjimi trgovalnimi statusi izvedenih finančnih instrumentov, ki še niso zapadli oziroma ki niso bili vključeni v poročila z vrstami dejavnosti ‚napaka‘, ‚predčasno prenehanje‘, ‚stiskanje‘ ali pa ‚komponenta pozicije‘, kot so navedene v polju 93 v tabeli 2 Priloge k Delegirani uredbi (EU) št. 148/2013; (b) ustrezne podrobnosti poročil o izvedenih finančnih instrumentih, ki jih je repozitorij sklenjenih poslov zavrnil, vključno z vsemi poročili o izvedenih finančnih instrumentih, ki so bila zavrnjena prejšnji delovni dan, in razloge za njihovo zavrnitev; (c) stopnjo usklajenosti vseh sporočenih izvedenih finančnih instrumentov, za katere je repozitorij sklenjenih poslov izvedel postopek usklajevanja v skladu s členom 19 Delegirane Uredbe (EU) št. 150/2013. 2. Repozitorij sklenjenih poslov zagotovi subjektom z več odgovornostmi ali nalogami v skladu s členom 81(3) Uredbe (EU) št. 648/2012 enotno točko dostopa do izvedenih finančnih instrumentov, ki spadajo pod te odgovornosti in naloge. 3. Repozitorij sklenjenih poslov zagotovi organu ESMA dostop do vseh podatkov o transakcijah v zvezi z izvedenimi finančnimi instrumenti, da lahko izvaja svoje pristojnosti v skladu s svojimi odgovornostmi in nalogami. 4. Repozitorij sklenjenih poslov Evropskemu bančnemu organu (EBA), Evropskemu organu za zavarovanja in poklicne pokojnine (EIOPA) in Evropskemu odboru za sistemska tveganja (ESRB) zagotovi dostop do vseh podatkov o transakcijah v zvezi z izvedenimi finančnimi instrumenti. 5. Repozitorij sklenjenih poslov zagotovi Agenciji za sodelovanje energetskih regulatorjev (ACER) dostop do vseh podatkov o transakcijah v zvezi z izvedenimi finančnimi instrumenti, pri katerih je osnovni instrument energija. 6. Repozitorij sklenjenih poslov zagotovi organu, ki nadzira mesta trgovanja, dostop do vseh podatkov o transakcijah v zvezi z izvedenimi finančnimi instrumenti, izvršenimi na navedenih mestih trgovanja. 7. Repozitorij sklenjenih poslov zagotovi pristojnemu organu, določenemu v skladu s členom 4 Direktive 2004/25/ES, dostop do vseh podatkov o transakcijah v zvezi z izvedenimi finančnimi instrumenti, pri katerih je osnovni instrument vrednostni papir, ki ga je izdalo podjetje, ki izpolnjuje enega ali več naslednjih pogojev: (a) podjetje je uvrščeno v trgovanje na reguliranem trgu v državi članici navedenega organa, ponudbe za prevzem v zvezi z vrednostnimi papirji navedenega podjetja pa spadajo v okvir nadzornih odgovornosti in nalog navedenega organa; (b) podjetje ima statutarni sedež ali sedež v državi članici navedenega organa, ponudbe za prevzem v zvezi z vrednostnimi papirji tega podjetja pa spadajo v okvir nadzornih odgovornosti in nalog navedenega organa; (c) podjetje je ponudnik, kot je opredeljen v členu 2(1)(c) Direktive 2004/25/ES, za podjetja, kot so navedena v točkah (a) in (b), nadomestilo, ki ga ponuja, pa vključuje vrednostne papirje. 8. Repozitorij sklenjenih poslov zagotovi organu iz člena 81(3)(j) Uredbe (EU) št. 648/2012 dostop do vseh podatkov o transakcijah v zvezi z izvedenimi finančnimi instrumenti za trge, pogodbe, osnovne instrumente, referenčne vrednosti in nasprotne stranke, ki spadajo pod nadzorne odgovornosti in naloge navedenega organa. 9. Repozitorij sklenjenih poslov zagotovi članici ESCB, v katere državi članici je valuta euro, dostop do: (a) vseh podatkov o transakcijah v zvezi z izvedenimi finančnimi instrumenti, pri katerih ima referenčni subjekt izvedenega finančnega instrumenta sedež v državi članici navedene članice ESCB ali v državi članici, katere valuta je euro, in v skladu z nadzornimi odgovornostmi in nalogami navedene članice spada pod njeno pristojnost ali pri katerih je referenčna obveznost državni dolg države članice navedene članice ESCB ali države članice, katere valuta je euro; (b) podatkov o pozicijah za pogodbe o izvedenih finančnih instrumentih v eurih. 10. Repozitorij sklenjenih poslov zagotovi organu iz člena 81(3) Uredbe (EU) št. 648/2012, ki spremlja sistemska tveganja za finančno stabilnost in v katerega državi članici je valuta euro, dostop do vseh podatkov o transakcijah v zvezi z izvedenimi finančnimi instrumenti, ki se sklenejo na mestih trgovanja ali jih sklenejo centralne nasprotne stranke in nasprotne stranke, ki spadajo v okvir odgovornosti in nalog tega organa pri spremljanju sistemskih tveganj za finančno stabilnost v euroobmočju. 11. Repozitorij sklenjenih poslov zagotovi članici ESCB, v katere državi članici valuta ni euro, dostop do: (a) vseh podatkov na ravni transakcij v zvezi z izvedenimi finančnimi instrumenti, pri katerih ima referenčni subjekt izvedenega finančnega instrumenta sedež v državi članici navedene članice ESCB in v skladu z nadzornimi odgovornostmi in nalogami navedene članice spada pod njeno pristojnost ali pri katerih je referenčna obveznost državni dolg države članice navedene članice ESCB; (b) podatkov o pozicijah za izvedene finančne instrumente v valuti, ki jo je izdala navedena članica ESCB. 12. Repozitorij sklenjenih poslov zagotovi organu iz člena 81(3) Uredbe (EU) št. 648/2012, ki spremlja sistemska tveganja za finančno stabilnost in v katerega državi članici valuta ni euro, dostop do vseh podatkov o transakcijah v zvezi z izvedenimi finančnimi instrumenti, ki se sklenejo na mestih trgovanja ali jih sklenejo centralne nasprotne stranke in nasprotne stranke, ki spadajo v okvir odgovornosti in nalog tega organa pri spremljanju sistemskih tveganj za finančno stabilnost v državi članici, katere valuta ni euro. 13. Repozitorij sklenjenih poslov zagotovi ECB pri izvajanju njenih nalog v okviru enotnega mehanizma nadzora v skladu z Uredbo Sveta (EU) št. 1024/2013 dostop do vseh podatkov o transakcijah v zvezi z izvedenimi finančnimi instrumenti, ki jih sklenejo nasprotne stranke, ki jih v okviru v enotnega mehanizma nadzora v skladu z Uredbo (EU) št. 1024/2013 nadzira ECB (*2). 14. Repozitorij sklenjenih poslov zagotovi pristojnemu organu, kot je naveden v točkah (o) in (p) člena 81(3) Uredbe (EU) št. 648/2012, dostop do vseh podatkov o transakcijah v zvezi z izvedenimi finančnimi instrumenti, ki jih sklenejo vse nasprotne stranke, ki spadajo v okvir odgovornosti in nalog navedenega organa. 15. Repozitorij sklenjenih poslov zagotovi organu za reševanje, kot je naveden v točki (m) člena 81(3) Uredbe (EU) št. 648/2012, dostop do vseh podatkov o transakcijah v zvezi z izvedenimi finančnimi instrumenti, ki jih sklenejo nasprotne stranke, ki spadajo v okvir odgovornosti in nalog navedenega organa. 16. Repozitorij sklenjenih poslov zagotovi enotnemu odboru za reševanje dostop do vseh podatkov o transakcijah v zvezi z izvedenimi finančnimi instrumenti, ki jih sklenejo nasprotne stranke, ki spadajo na področje uporabe Uredbe (EU) št. 806/2014. 17. Repozitorij sklenjenih poslov zagotovi organu, ki nadzoruje centralno nasprotno stranko (CNS), in zadevni članici Evropskega sistema centralnih bank (ESCB), ki nadzoruje navedeno CNS, kadar je primerno, dostop do vseh podatkov o transakcijah v zvezi z izvedenimi finančnimi instrumenti, za katere je navedena CNS opravila kliring.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 13. decembra 2018 Za Komisijo Predsednik Jean-Claude JUNCKER

(1) UL L 201, 27.7.2012, str. 1.

(2) Uredba (EU) 2015/2365 Evropskega parlamenta in Sveta z dne 25. novembra 2015 o preglednosti poslov financiranja z vrednostnimi papirji in ponovne uporabe ter spremembi Uredbe (EU) št. 648/2012 (UL L 337, 23.12.2015, str. 1).

(3) Delegirana uredba Komisije (EU) št. 151/2013 z dne 19. decembra 2012 o dopolnitvi Uredbe (EU) št. 648/2012 Evropskega parlamenta in Sveta o izvedenih finančnih instrumentih OTC, centralnih nasprotnih strankah in repozitorijih sklenjenih poslov glede regulativnih tehničnih standardov, ki določajo podatke, ki jih morajo repozitoriji sklenjenih poslov javno objaviti in predložiti, ter operativne standarde za zbiranje, primerjavo in dostop do podatkov (UL L 52, 23.2.2013, str. 33).

(4) Delegirana uredba Komisije (EU) št. 150/2013 z dne 19. decembra 2012 o dopolnitvi Uredbe (EU) št. 648/2012 Evropskega parlamenta in Sveta o izvedenih finančnih instrumentih OTC, centralnih nasprotnih strankah in repozitorijih sklenjenih poslov, kar zadeva regulativne tehnične standarde, ki določajo podrobnosti vloge za registracijo repozitorija sklenjenih poslov (UL L 52, 23.2.2013, str. 25).

(5) Uredba Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (UL L 287, 29.10.2013, str. 63).

(6) Direktiva 2014/59/EU Evropskega parlamenta in Sveta z dne 15. maja 2014 o vzpostavitvi okvira za sanacijo ter reševanje kreditnih institucij in investicijskih podjetij ter o spremembi Šeste direktive Sveta 82/891/EGS ter direktiv 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EU, 2012/30/EU in 2013/36/EU in uredb (EU) št. 1093/2010 ter (EU) št. 648/2012 Evropskega parlamenta in Sveta (UL L 173, 12.6.2014, str. 190).

(7) Uredba (EU) št. 806/2014 Evropskega parlamenta in Sveta z dne 15. julija 2014 o določitvi enotnih pravil in enotnega postopka za reševanje kreditnih institucij in določenih investicijskih podjetij v okviru enotnega mehanizma za reševanje in enotnega sklada za reševanje ter o spremembi Uredbe (EU) št. 1093/2010 (UL L 225, 30.7.2014, str. 1).

(8) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).